Il-Mitħna tax-Xarolla fiż-Żurrieq flimkien mal-mitħna ta’ Kola fix-Xagħra huma l-uniċi li għadhom armat sew u miżmuma fl-istat oriġinali tagħha. L-użu tal-mitħna li fl-antik kienet tintuża għad-dħin tal-qamħ, illum ittieħed minn magni li ma jistennewx ir-riħ waqt li post it-taħħan ittieħed mill-ħaddiema fil-magni tad-dqiq. Madankollu, l-imtieħen tar-riħ fis-snin l-imgħoddija kienu parti mix-xennarju tal-ibliet u l-irħula Maltin. Iż-Żrieraq irnexxielhom jippreservaw waħda mill-ħafna mtieħen tar-riħ li kien hawn f’Malta u llum għad-dell il-mitħna tax-Xarolla sar programm ta’ attivitajiet u xogħol artiġġjanali organizzat mill-kunsill lokali taż-Żurrieq. L-attrazzjoni ewlenija kienet il-mitħna nfisha li kienet miftuħa għal pubbliku. Il-kuratur tal-Mitħna tax-Xarolla, George Sammut spjegalna li f’Malta l-imtieħen bħalha, kienu mill-aktar komuni. Mir-riċerka li saret dwarhom jidher li l-ewwel imtieħen tar-riħ f’Malta nbnew fl-1674  f’Bormla, Ħaż-Żebbuġ, in-Naxxar, iż-Żurrieq Ħal Lija, iż-Żejtun, il-Gudja u tnejn fil-Floriana. Fl-1724, inbnew bosta mtieħen oħra, fosthom waħda fir-Rabat, fil-Għargħur, u waħda bejn iż-Żejtun u Ħal Għaxaq u oħra fiż-Żurrieq. Ma’ tvm.com.mt , George Sammut spjega li l-mitħna tax-Xarolla nbniet fi żmien l-Ordni ta’ San Ġwann u hija waħda mill-erba’ mtieħen li fl-antik kienu jitħnu l-qamħ għar-raħal taż-Żurrieq u l-inħawi ta’ madwar u kienet essenzjali fil-katina tal-produzzjoni tal-ikel speċjalment il-ħobż. Kien lejn nofs is-seklu l-ieħor li l-importanza ta’  dawn l-imtieħen majna għal kollox. Il-mitħna tax-Xarolla tibqa’ wieħed miż-żewġ eżamplari f’pajjiżna li tfakkar kif missirijietna kienu jistennew ir-riħ biex jitħnu l-qamħ tagħhom waqt li tibqa’ wkoll parti mal-patrimonju tal-wirt storiku industrijali u soċjali tagħna.